Prava množica se je danes popoldne zbrala na kraju, kjer je 15. decembra 1941 posebno fašistično sodišče ustrelilo pet slovenskih antifašistov - Viktorja Bobka, Simona Kosa, Ivana Ivančiča, Pinka Tomažiča in Ivana Vadnala. Množična udeležba je bila nedvomno tudi posledica fašistične provokacije - plakatov, s katerimi jih je organizacija CasaPound označila za teroriste. Njihovo dejanje je na openski proslavi jasno obsodil tudi tržaški župan Roberto Dipiazza, ki je bil sicer deležen tudi žvižgov.

Slavnostni govornik Patrik Zulian je bil nedvoumen: italijanska republika naj na podlagi svojih zakonov prepove CasaPound, dovolj je tudi streljanja na openskem strelišču: vsakič, ko se tu strelja, naših pet junakov ponovno umre.

S pesmijo je proslavo obogatil Tržaški partizanski pevski zbor Pinko Tomažič, ki je imel nato koncert v bližnjem Prosvetnem domu.